Pieter Bergh is die Ixias se nuwe breier | Netwerk24
Deur Owen Kock en Marnus Kok 19 Oktober 2018 20:34
Pieter Bergh, tot onlangs toe Griekwas se agterlyn-afrigter, is aangestel as die Ixias se nuwe hoofafrigter vir die Varsitybeker-reeks.
Pieter Bergh is die Ixias se nuwe hoofafrigter. Foto: Verskaf
Bergh was sedert 2012 aan die Poubloues verbonde en met die aanstelling van Brent Janse van Rensburg as Griekwas se nuwe breier is sy kontrak nie hernu nie.
Die voormalige Springbok-haker Tiaan Liebenberg, tot nou toe die afrigter van die Ixias, die rugbyspan van die Sentrale Universiteit van Tegnologie in die Vrystaat, bly aan as hulpafrigter en sal voortaan die voorspelers brei.
Na wat verneem word, wil Liebenberg meer tyd deurbring by sy familie-onderneming, wat vinnig groei.
"Dit gaan 'n uitdaging wees, maar ek dink nie daar gaan 'n groot verskil tussen die afrigting by Griekwas en Ixias wees nie.
"Ixias is nie een van die groot spanne nie, maar ek dink daar is heelwat ooreenkomste tussen die spanne," sê Bergh, wat vir die Varsitybeker-reeks aangestel is.
Bergh val op 29 Oktober by sy nuwe werkgewer in wanneer daar met voorbereiding vir volgende jaar se Varsitybeker-reeks begin word.
Ixias het vanjaar net een wedstryd in die reeks, teen die Madibaz (met 38-37) in Bloemfontein, gewen.